Chiroptera

Li chiròttira (Chiroptera BLUMENBACH, 1779), megghiu canusciuti comu taḍḍariti, sunnu n'Òrdini dî mammìfiri placintati. Sunnu l'Òrdini cchiù chinu doppu chiḍḍu dî rusicanti, cû 20% dî tutti li speci di mammìfiri.

 Noma 
La parola chiròttiru veni dû grecu χείρ (chéir, "manu") e πτερόν (pterón, "ala"). 

'N sicilianu, taḍḍarita, taḍḍarica, tagghiarica, surciu taḍḍaritu vennu tutti dû grecu λαχταρίδα "lachtarida", sdifurmazzioni di νυκτερίς -ίδος, di νύκτερος «nutturnu».

Ntâ pruvincia di Missina è dittu puru sùrici vecchiu.

 Discrizzioni 
 Grannizzi 
La taḍḍarita cchiù nica ca si sapi è Craseonycteris thonglongyai, ca è 29-34 mm di lunghizza, la raputa alari di 150 mm e un pisu di 2-2,6 g. Si penza ca è macari lu mammìfiru cchiù nicu, nzèmmula ô Suncus etruscus.

La cchiù granni, mmeci, è Acerodon jubatus, c'un pisu di 1,6 kg e na raputa alari di 1,7 m.

 Volu 
Li taḍḍariti sunnu l'ùnici mammìfiri ca ponnu abbulari, picchì ànnu na struttura di peḍḍi ca si spanni dî jìdita dâ "manu" nzinu â cuda. Sta peḍḍi si chiama pataggiu.

L'arti supraniuri ànnu jìdita allungati ca pirmèttinu a sta peḍḍi mi si stenni quannu stannu abbulannu. 

 Eculucalizzazzioni 
Carattirìstica dû suttòrdini dî Yangochiroptera, è chiḍḍa di usari l'eculucalizzazzioni pi cacciari. Sta tècnica usa lu sonu jittatu di l'armalu pi truvari la so preda. Stu sonu bummija supr'â preda (di sòlitu parpagghiuna e autri nzetti) e appoi torna arreti facennu leccu e dànnuci ô pridaturi a pusizzioni.

 Dieta 
La majurìa dî taḍḍariti mancia nzetti ca pigghia abbulannu. Ntô suttòrdini dî Yinpterochiroptera, lu manciari cchiù cumuni è la frutta ma macari lu nèttari. Certi speci si spicializzaru pi cacciari armali cchiù grossi, comu pisci e giurani, e addirittura autri taḍḍariti. Cci sunnu appoi ḍḍi speci ca si nùtricanu a sangu. 

 Spannuta 
Li taḍḍariti s'attròvanu nta tutti li cuntinenti abbestra di l'Àrtidi e l'Antàrtidi.

La taḍḍarita cchiù cumuni ntô tirritoriu talianu e sicilianu è la Nyctalus noctula, di tagghia grossa e di culuri brunu russignu. Chissa si nùtrica n majuranza di nzetti, cert'uni videmma dammaggiusi a l'agricurtura.

 Classificazzioni 
Li du' suttòrdini tradizzionali su':

 Microchiroptera
 Macrochiroptera
Ma studi cchiù ricenti vìttiru pû veru comu certi famigghi dû primu sunnu cchiù assai mparintati cû sicunnu, adunca àvi dû 2001 ca si pruponi st'autra classificazzioni:

 Yinpterochiroptera
 Yangochiroptera

 Evuluzzioni 
Li ristatini fòssili dî chiròttira sunnu assai diffìcili d'attruvàrisi pi curpa dâ struttura fràggili dû so schèlitru. Lu fòssili cchiù anticu è chiḍḍu di Altaynycteris aurora di quasi 56 miliuna d'anni arrè, canusciutu sulu pi quarchi denti.

 Curiusità 
Lu gèniri Tadarida parissi pigghiari lu nomu dâ parola siciliana taḍḍarita, picchì lu naturalista Constantine Samuel Rafinesque, ca pi primu usau stu nomu,  era 'n Palermu quannu discrissi la speci.

Catigurìa:Mammìfiri